Հանրապետության Նախագահը բարձր է գնահատել Գերապայծառ Տեր Լեւոն արքեպիսկոպոս Զեքիյանի բեղուն գործունեությունը՝ ուղղված հայ ժողովրդի հոգեւոր, մշակութային ժառանգությունն աշխարհին ճանաչելի դարձնելուն, հայապահպանությանն ու սերունդների կրթությանը: «Ձեր այցելությունը կարեւոր է ոչ միայն հոգեւոր եւ կրոնական, այլ նաեւ՝ մշակութային առումով»,- նշել է նախագահ Սարգսյանը եւ հավելել. «Ինձ համար Դուք նախ եւ առաջ պրոֆեսոր եք, հայագետ, իսկական ուսուցիչ, իսկ հոգեւոր առաջնորդը նախ եւ առաջ պետք է ուսուցիչ լինի: Կարծում եմ՝ կամուրջ եք ոչ միայն Հայաստանի եւ արտերկրում ապրող մեր հայրենակիցների միջեւ, ոչ միայն հայ առաքելական եւ կաթոլիկ եկեղեցիների միջեւ, այլեւ շատ կարեւոր է Ձեր դերը հայ մշակույթի եւ գրականության, հայոց լեզվի պահպանման ու տարածման գործում»: